Fédération luxembourgeoise des pêcheurs sportifs
D'Fédération luxembourgeoise des pêcheurs sportifs, kuerz FLPS, ass de Lëtzebuerger Sportfëscherverband.

Historique 
D'Fédération luxembourgeoise des pêcheurs sportifs gouf den 29. August 1926 zu Gréiwemaacher an d'Liewe geruff. Membere vum Grënnungskommitee waren: Nicolas Streng, Gréiwemaacher, Garagiste (President); Henri Liesenbein, Bouneweg, Fabrikant (Vizepresident); Antoine Braun, Gréiwemaacher, Proprietär vun enger Dréckerei (Sekretär); Michel Bourkel, Biereng, Comptabel (Member); Michel Faber, Schlässer, Bouneweeg (Member); Metty Weber, Diddeleng, Beamten op der Schmelz (Member); Guillaume Jager, Gréiwemaacher, Schoulmeeschter (Member); Philippe Schmitt, Gréiwemaacher, Geschäftsmann (Member); Jos Wolter, Diddeleng, Geschäftsagent (Member). An der Kommiteessitzung vum 29. Dezember 1926 ass dëst Grënnungsgremium duerch en definitive Kommitee ersat ginn, deem säi President de Guillaume Jager gouf.

Vun 1938 un huet d'Federatioun eng eegen Zäitschrëft, De Lëtzeburger Sportfëscher, erausginn. Éischt Redakteren dovu waren de Charles Arnold (1938-1956), duerno de Jos Hoffmann (1956-1959) an de Jos Braun (1959-1977). Vun 1985 bis 2003 (Nr. 2) ass si ënner dem Titel Fëscher a Jéer erauskomm, duerno als Fëscher, Jeeër an Hondsfrënn.

Presidenten 
 1926 - 1926: Nicolas Streng
 1926 - 1927: Guillaume Jager
 1927 - 1927: Philippe Schmitt
 1927 - 1935: Metty Jeitz
 1935 - 1951: François Fixmer
 1952 - 1965: Paul Elvinger
 1966 - 1990: Frinn Zürn
 1990 - 2010: Gusty Graas
 zanter 2010: Jos Scheuer

Literatur 

 Christen, P., 2001. Historik des Luxemburger Sportfischerverbandes. In: Fëscher a Jéer, Jg. 2001, Nr. 1, S. 9-14. PDF

Um Spaweck 
 Websäit vun der Fédération luxembourgeoise des pêcheurs sportifs 

Lëtzebuergesch Sportfederatiounen